Diari Oficial de la Generalitat Valenciana


Sumari del DOGV 9188, del 05-10-2021 (2021/10926)

RESOLUCIÓ de 29 de setembre de 2021, del director general del Palau de les Arts Reina Sofía, Fundació de la Comunitat Valenciana, per la qual s'aprova i dona publicitat a la convocatòria del procés selectiu per a cobrir, com a personal laboral indefinit, d'un lloc de tècnic o tècnica superiors de recursos humans, en torn lliure i pel sistema de concurs oposició, corresponent a les ofertes d'ocupació pública de l'entitat de 2018.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9188

Data del DOGV
:   05-10-2021

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2021/10705


Data del document
:   29-09-2021

Organisme emissor
:   Fundació de la Comunitat Valenciana Palau de les Arts Reina Sofia

Tipus de document
:   Resolució

Correcció d'errades

Anàlisi jurídica

 Descriptors 

:   * concurs administratiu

RESOLUCIÓ de 29 de setembre de 2021, del director general del Palau de les Arts Reina Sofía, Fundació de la Comunitat Valenciana, per la qual s'aprova i dona publicitat a la convocatòria del procés selectiu per a cobrir, com a personal laboral indefinit, d'un lloc de tècnic o tècnica superiors de recursos humans, en torn lliure i pel sistema de concurs oposició, corresponent a les ofertes d'ocupació pública de l'entitat de 2018. [2021/10648]  
La Resolució de 21 de desembre de 2018, de la direcció general del Palau de les Arts Reina Sofía, Fundació de la Comunitat Valenciana (DOGV 8454, 31.12.2018) per la qual es dona publicitat a l'oferta d'ocupació pública d'aquesta entitat per a 2018, conté 1 lloc de treball que pertany a l'àrea administrativa de tècnic/a superior de RH, que s'haurà de convocar per torn lliure, per a cobrir-lo de manera indefinida mitjançant el sistema selectiu de concurs oposició.  
Per tant, la Direcció General de Les Arts, prèvia negociació amb la representació legal del personal treballador de l'entitat i en virtut de les facultats atorgades per l'article 25.i dels Estatuts del Palau de les Arts, resol: aprovar i donar publicitat a les bases per a la convocatòria del procés selectiu per a cobrir definitivament 1 lloc de l'àrea administrativa, per torn lliure, inclòs en l'oferta pública d'ocupació de l'entitat de 2018.  
  
1. Objecte de la convocatòria  
1.1. Aquesta convocatòria té per objecte la selecció de personal, mitjançant el sistema de concurs oposició, per a cobrir 1 lloc de treball tècnic/a superior de RH de la Fundació Palau de les Arts Reina Sofía, que es detalla en l'annex I, en torn lliure i en règim laboral indefinit, que pertany a l'oferta d'ocupació pública de l'any 2018.  
  
1.2. Aquest procés es regirà pel que estableix la Resolució de 15 de maig de 2018, del conseller d'Hisenda i Model Econòmic, per la qual es dicten instruccions i es disposa la publicació del II Acord de la Comissió de Diàleg Social del Sector Públic Instrumental de la Generalitat en matèria de criteris generals d'aplicació a les ofertes d'ocupació pública i les seues convocatòries en el sector públic instrumental de la Generalitat; pel Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors; per la resta de normes de general i pertinent aplicació, i pel que es disposa en aquestes bases.  
1.3. Aquesta convocatòria tindrà en compte el principi d'igualtat de tracte entre homes i dones pel que fa a l'accés a l'ocupació, d'acord amb l'article 14 de la Constitució Espanyola, la Llei orgànica 3/2007, de 22 de març, per a la igualtat efectiva de dones i homes, i el que estableix el Pla d'igualtat de Les Arts.  
1.4. El procés de selecció garantirà el dret d'accés a l'ocupació pública de les persones interessades, de conformitat amb els principis recollits en l'article 51 de la Llei de funció pública valenciana.  
  
  
2. Característiques del lloc  
2.1. El grup i nivell professional corresponent al lloc objecte d'aquest procés selectiu és:  
  
 Grup   
Professional Nivell Denominació lloc  
 IIIB 14 Tècnic/a superiors de Recursos Humans  
  
2.2. La retribució bruta anual corresponent al lloc objecte d'aquest procés selectiu és de 30.107 - per a l'exercici 2021 i data de publicació d'aquesta convocatòria.  
2.3. La persona que resulte seleccionada es vincularà a Les Arts a través d'un contracte indefinit en règim laboral acollit al Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors, amb un període de prova de 3 mesos i estarà subjecta al règim d'incompatibilitats de la Llei 53/1984, de 26 de desembre, d'incompatibilitats del personal al servei de les administracions públiques i la normativa de desplegament.  
  
  
3. Requisits  
3.1. Per a l'admissió a aquesta prova selectiva, serà necessari complir els requisits següents:  
3.1.1. Nacionalitat: tindre nacionalitat espanyola, o d'algun estat membre de la Unió Europea, o persones estrangeres amb residència legal a Espanya. Tanmateix, podrà presentar també candidatura qualsevol persona que no es trobe en les situacions esmentades de nacionalitat i/o residència, la qual haurà d'obtindre de forma obligatòria la residència legal a Espanya en cas de ser la persona seleccionada.  
3.1.2. Edat: tindre 16 anys i no haver arribat a l'edat màxima legal de jubilació.  
3.1.3. Tindre capacitat per a contractar la prestació del seu treball, d'acord amb el que preveu l'article 7 de l'Estatut dels Treballadors.  
3.1.4. No incórrer en cap causa d'incompatibilitat que li impedisca l'exercici de funcions en règim general amb una entitat pública.  
3.1.5. Posseir les capacitats i aptituds físiques i psíquiques que siguen necessàries per a realitzar les funcions o tasques corresponents. La condició de diversitat funcional, si escau, s'acreditarà amb el certificat oficial pertinent.  
3.1.6. Habilitació: no trobar-se inhabilitat/ada per sentència ferma per a exercir funcions semblants a les pròpies de la categoria professional a la qual es pretén accedir. Si es tracta de persones nacionals d'altres estats, no trobar-se inhabilitat/ada o en situació equivalent ni haver sigut sotmés/esa a sanció disciplinària o equivalent que impedisca, en els mateixos termes al seu Estat, l'accés a l'ocupació pública.  
3.1.7. En el cas d'haver prestat serveis amb caràcter previ en la Fundació Palau de les Arts Reina Sofía, no haver sigut acomiadat/ada disciplinàriament de forma procedent per la Fundació.  
3.1.8. Estar en possessió de la titulació requerida d'accés detallada en l'annex I per al lloc objecte d'aquesta convocatòria.  
3.2. Les condicions per a l'admissió a les proves s'hauran de reunir en el moment de finalització del termini de presentació de sol·licituds, i es mantindran durant tot el procés selectiu fins al moment de formalització del contracte. El contracte de treball no podrà formalitzar-se amb aquella persona que no acredite que reuneix els requisits i condicions exigits en aquesta convocatòria.  
3.3. Les Arts podrà requerir a les persones aspirants que acrediten la veracitat dels requisits exigits per a participar, així com de tots els documents que puguen aportar en aquest procés selectiu. Si els requisits no foren acreditats en el termini de 5 dies naturals següents a la notificació del requeriment, la persona aspirant podrà quedar exclosa del procés selectiu.  
  
4. Presentació de sol·licituds: forma i termini  
4.1. La presentació de sol·licituds i inscripció es farà exclusivament per mitjans electrònics, atenent la capacitat tècnica i el perfil professional per a l'accés i disponibilitat dels mitjans electrònics del col·lectiu al qual s'adreça. Aquelles persones que desitgen participar en aquest procés selectiu hauran d'emplenar la sol·licitud d'inscripció a través de la pàgina web https://ocupacio.lesarts.com/.  
4.2. En el procés de la inscripció electrònica s'haurà de presentar la documentació següent:  
- Curriculum vitae detallat i degudament justificat, on s'acredite la seua trajectòria, experiència professional, així com els títols, idiomes, cursos i diplomes obtinguts, els quals es valoraran, si escau, en la fase de concurs.  
- Document d'identitat, passaport o targeta de residència que corresponga.  
- Titulació acadèmica obtinguda que acredite comptar amb la formació requerida per a la inscripció, segons s'indica en l'annex I, que, en cas d'haver-se obtingut en l'estranger, s'haurà d'haver homologat a Espanya o haver-ne sol·licitat l'homologació. No s'admetrà la inscripció amb una titulació i/o condicions diferents de les especificades en l'annex I.  
- Certificat que acredite, si escau, algun tipus de diversitat funcional. Les persones amb diversitat funcional que complisquen els requisits anteriors i ho formulen explícitament a la sol·licitud de participació, podran optar en igualtat de condicions amb la resta de persones aspirants, sense establir exclusions per limitacions psíquiques o físiques, tret dels casos en què siguen incompatibles per a la realització de les tasques o funcions corresponents. L'òrgan tècnic de selecció establirà per a les persones amb diversitat funcional que ho necessiten, i que així ho hagen sol·licitat, les adaptacions necessàries per a la realització de les proves. L'òrgan tècnic de selecció podrà, a criteri seu i en qualsevol moment del procediment, sol·licitar a aquelles persones que ho hagen comunicat l'acreditació de la condició de diversitat funcional mitjançant dictamen tècnic facultatiu per l'òrgan competent.  
  
- Declaració jurada de no haver sigut inhabilitat o inhabilitada per sentència ferma o com a conseqüència d'haver sigut acomiadat/ada disciplinàriament de forma procedent, per a exercir funcions semblants a les pròpies de la categoria professional a la qual es pretén accedir. Si es tracta de persones nacionals d'altres estats, no trobar-se inhabilitades o en situació equivalent ni haver sigut sotmeses a sanció disciplinària o equivalent que impedisca, en els mateixos termes en el seu Estat, l'accés a l'ocupació pública. Aquesta declaració serà efectuada directament durant el procés d'inscripció per la web.  
- Justificant d'haver procedit al pagament de participació establit en l'apartat 5.  
4.3. Víctimes de violència de gènere o terrorisme. Les persones aspirants que ostenten la condició de víctima de violència de gènere o víctima de terrorisme disposaran d'un apartat específic en la inscripció on podran consignar aquesta condició i sol·licitar les mesures especials reconegudes a l'efecte.  
4.4. La documentació haurà d'estar expedida en valencià o en castellà. Els documents expedits en un altre idioma s'hauran d'aportar amb la traducció oficial corresponent.  
4.5. La participació d'un/a aspirant en aquest procés de selecció inclourà també una declaració responsable on es farà constar:  
- confirmació per part seua que compleix els requisits indispensables exigits,  
- reconeixement per part seua de l'autenticitat de la documentació que hi adjunta i de la informació que apareix al seu currículum,  
  
- acceptació expressa per part seua de tot el que s'estableix en les bases reguladores d'aquesta convocatòria,  
- autorització per part seua a Les Arts i, si escau, per al tractament automatitzat de les seues dades, i  
- autorització per part seua a Les Arts per a la publicació, en la pàgina web d'aquesta, dels resultats obtinguts en el procés de selecció.  
Aquesta declaració s'efectuarà directament durant el procés d'inscripció per la web.  
4.6. Totes les persones inscrites hauran d'indicar un compte de correu electrònic a l'efecte de comunicacions.  
El domicili, correu electrònic i telèfons de contacte que s'indiquen en la inscripció es consideraran com els únics vàlids a l'efecte de notificacions, i seran responsabilitat exclusiva de la persona sol·licitant tant els errors en la consignació d'aquests, com la no comunicació per escrit a aquesta entitat de qualsevol canvi de domicili, correu electrònic i/o telèfon de contacte.  
La consignació de dades falses en la sol·licitud d'aquesta convocatòria, o la falsedat en la documentació aportada, comportarà l'expulsió automàtica de la convocatòria, sense perjudici de les mesures legals que corresponga adoptar.  
4.7. En cas de no presentar-se alguna documentació de la manera establida, la persona que no complisca aquest requeriment no serà admesa i suposarà la seua expulsió com a candidat/a vàlid/a.  
  
El control de validesa d'aquests documents podrà determinar l'exclusió del procés de les persones que no complisquen algun dels requisits, sense perjuí que Les Arts puga requerir en qualsevol moment a les persones aspirants que aporten els documents originals per a la seua confrontació, fins i tot una vegada haja conclòs el procés selectiu, i eliminar la persona aspirant o rescindir la relació laboral si s'observa alguna irregularitat.  
4.8. El termini per a la presentació de sol·licituds serà de 10 dies naturals i començarà a comptar a partir de l'endemà de la publicació de la convocatòria en el Diari Oficial de la Generalitat Valenciana. Aquesta convocatòria, a més, es farà pública en la pàgina web de Les Arts.  
4.9. Durant el procés de selecció i fins a la finalització de les proves, tota la informació que hagen de conéixer els participants es publicarà en la web https://ocupacio.lesarts.com/, i aquesta publicació serà la notificació a tots els efectes.  
Correspon a les persones aspirants prestar la deguda atenció a la publicació dels llistats, així com a la informació dels terminis i als requeriments que Les Arts poguera fer-los amb caràcter general, cosa que es realitzarà sempre i únicament a través de la web esmentada.  
4.10. Els possibles requeriments es realitzaran per via electrònica, a través del correu electrònic i telèfon/s de contacte que figuren en les sol·licituds, els quals es consideraran els únics vàlids a l'efecte de notificacions, i serà responsabilitat exclusiva de les persones sol·licitants prestar la deguda atenció a aquestes comunicacions, així com informar dels possibles errors o canvis en la consignació d'aquests.  
4.11. Aquest procés selectiu es desenvoluparà i resoldrà en l'actual exercici 2021.  
  
5. Pagament de participació  
5.1. Per a la correcta inscripció s'ha d'haver fet el pagament establit i aprovat pels òrgans de govern de l'entitat, en Comissió executiva de data 19.05.2021.  
5.2. El preu establit és de 20 euros. Aquest pagament es realitzarà mitjançant transferència al compte de Les Arts en el banc BANKIA amb les següents dades de transferència:  
IBAN: ES64 4272 9884 8214 6597 6025  
En «Concepte» de la transferència, la persona aspirant haurà de consignar el seu nom i cognoms, número d'identitat i el text «Pagament inscripció OEP Tècnic/a RH 21».  
En cap cas, aquest pagament de participació eximirà del tràmit de registre electrònic de la sol·licitud en la web. La manca de justificació de l'abonament d'aquest preu o de la presentació dins del termini establit i en la forma escaient en la web de la sol·licitud d'inscripció determinarà l'exclusió de la persona aspirant.  
5.3. Exempcions al pagament d'inscripció. Estaran exempts del pagament:  
a) Les persones que figuren com a demandants d'ocupació durant el termini, com a mínim, de sis mesos anteriors a la data de convocatòria de les proves selectives. Seran requisits per a beneficiar-se de l'exempció que, en el termini del qual es tracte, no hagen rebutjat cap oferta d'ocupació adequada, no s'hagen negat a participar, tret de causa justificada, en accions de promoció, formació o reconversió professional i que, així mateix, no tinguen rendes superiors, en còmput mensual, al salari mínim interprofessional.  
Per tal d'acollir-se a l'exempció, els interessats i les interessades hauran d'acreditar la condició de demandant d'ocupació així com acreditar no haver rebutjat cap oferta d'ocupació adequada, no haver-se negat a participar en accions de promoció, formació o reconversió professional, tot això mitjançant un certificat emés per l'Institut Nacional d'Ocupació o, si escau, el servei regional d'ocupació que corresponga, i aquest certificat haurà d'anar acompanyat de l'informe actualitzat de la vida laboral emés per la Tresoreria General de Seguretat Social.  
Pel que fa a l'acreditació de les rendes, es realitzarà amb una declaració jurada o promesa escrita del sol·licitant.  
b) Aquelles persones que siguen membres d'una família nombrosa de caràcter especial o d'una família monoparental de categoria especial, en els termes de l'article 12.1.c de la Llei 40/2003, de 18 de novembre, de Protecció a les Famílies Nombroses. La condició de família nombrosa de categoria especial s'acreditarà mitjançant el títol corresponent actualitzat. S'ha d'adjuntar a la sol·licitud una còpia compulsada o confrontada del carnet de família nombrosa de caràcter especial en vigor.  
  
Tindran dret a una reducció del 50 % de l'import total les persones que acrediten ser membres de família nombrosa de categoria general. L'acreditació d'aquesta condició es farà adjuntant a la sol·licitud una còpia compulsada o confrontada del carnet de família nombrosa general en vigor.  
c) Les persones que siguen víctimes d'actes de violència sobre la dona que acrediten aquesta condició mitjançant qualsevol dels mitjans de prova prevists en la normativa autonòmica contra la violència sobre la dona en l'àmbit de la Comunitat Valenciana.  
d) Les persones amb diversitat funcional igual o superior al 33 %. Aquesta condició s'acreditarà mitjançant un certificat actualitzat acreditatiu de la discapacitat expedit per l'òrgan competent per a expedir aquests certificats. S'acompanyarà la sol·licitud amb una còpia compulsada o confrontada del certificat.  
e) Les persones en situació d'exclusió social, quan aquesta s'acredite per l'òrgan competent en matèria de benestar social de l'ajuntament de residència.  
Les persones aspirants en les quals concórreguen una o més d'aquestes circumstàncies ho faran constar a la sol·licitud d'inscripció telemàtica en marcar la casella destinada a l'efecte. Així mateix, hauran d'aportar, en el apartat corresponent de la web en el moment de la inscripció, la documentació acreditativa d'aquesta condició dins del termini previst per a la realització de la inscripció.  
5.4. La devolució d'aquest pagament no procedirà en els supòsits d'exclusió de les proves selectives per causa imputable a la persona interessada.  
5.5. La manca de la justificació de l'abonament del pagament de participació en el moment de la inscripció determinarà l'exclusió de la persona aspirant.  
5.6. Les persones que superen finalment les proves selectives i que hagen sol·licitat una de les exempcions establides en aquest apartat hauran de presentar fotocòpia compulsada dels documents acreditatius de l'exempció. En cas contrari, no podran formalitzar el contracte com a personal indefinit de Les Arts, sense perjuí de la responsabilitat en què pogueren haver incorregut per falsedat en la seua sol·licitud de participació.  
  
6. Admissió de les persones aspirants  
6.1. Finalitzat el termini de presentació de sol·licituds, la direcció general de Les Arts dictarà resolució i declararà aprovada la relació provisional de persones admeses i excloses, indicant-ne el motiu d'exclusió, la qual es publicarà en la web https://ocupacio.lesarts.com/.  
  
6.2. Les persones aspirants disposaran d'un termini màxim de 5 dies naturals a partir de l'endemà de la publicació del llistat provisional, per tal d'esmenar els defectes en què hagen incorregut en la seua sol·licitud o realitzar les al·legacions que estimen pertinents. Transcorregut el termini i vistes les al·legacions i, si escau, esmenats els defectes, es dictarà resolució i s'elevarà a definitiva la relació de persones admeses i excloses a la realització de les proves, la qual es publicarà en la web esmentada, junt amb la data concreta i hora en què tindran lloc les proves selectives, que, en qualsevol cas, es duran a terme en un termini no inferior a 7 dies naturals des de la publicació del llistat definitiu.  
  
L'esmena es realitzarà a través de la web referenciada i en l'apartat habilitat a aquest efecte.  
En cas que la persona interessada no esmene el defecte que haja causat la seua exclusió en el termini indicat es considerarà que desisteix de la sol·licitud.  
  
7. Òrgan tècnic de selecció  
7.1. L'execució del procés selectiu, avaluació de la fase d'oposició i concurs de les persones aspirants, s'encomanarà a un òrgan tècnic de selecció col·legiat, el qual actuarà sotmés a les causes generals d'abstenció i recusació contingudes en els articles 23 i 24 de la Llei 40/2015, d'1 d'octubre, de règim jurídic del sector públic.  
  
7.2. L'òrgan tècnic de selecció estarà compost per quatre membres designats per resolució de la sotssecretaria de la Conselleria d'Educació, Cultura i Esport, a la qual està adscrita la Fundació en virtut del que disposa l'apartat dotzé del II Acord de la Comissió de Diàleg Social del Sector Públic Instrumental de la Generalitat Valenciana. Sols un d'ells podrà ser personal al servei de Les Arts. Aquest membre exercirà les funcions de secretari/ària, amb veu, però sense vot.  
  
Es podran substituir els membres en cas d'absència o de malaltia, així com en els casos en què s'haja declarat la seua abstenció o recusació.  
7.3. El funcionament de l'òrgan tècnic de selecció serà l'establit per als òrgans col·legiats de les administracions públiques en els articles 15 a 19 de la Llei 40/2015, d'1 d'octubre, de règim jurídic del sector públic, i s'adoptaran les decisions de forma col·legiada, les quals quedaran recollides en l'acta corresponent.  
7.4. En totes les reunions i deliberacions de l'òrgan tècnic de selecció, estaran presents, amb veu i sense vot, una persona membre del Comité d'empresa.  
7.5. El nomenament de les persones membre de l'òrgan tècnic de selecció es realitzarà amb una antelació mínima de 7 dies a la data d'inici de les proves, mitjançant resolució que es publicarà en la web de Les Arts.  
7.6. Serà competència de l'òrgan tècnic de selecció la resolució de les incidències que durant el transcurs del procés selectiu es puguen produir, i vetlarà pel desenvolupament correcte d'aquest.  
7.7. Si en qualsevol moment del procés l'òrgan tècnic de selecció té coneixement que alguna de les persones sol·licitants no reuneix els requisits exigits, o els mèrits al·legats, haurà de requerir-los per a la seua acreditació. En el cas de no ser acreditats en un termini de 5 dies naturals des que s'ha fet el requeriment, la persona quedarà exclosa del procés, prèvia indicació de les inexactituds o falsedats formulades per la persona sol·licitant.  
  
8. Procediment de selecció  
8.1. El procediment de selecció serà el de concurs oposició, i constarà d'una fase d'oposició, de caràcter obligatori i eliminatori, i d'una fase de concurs, de caràcter obligatori.  
Sols podran participar en la fase de concurs les persones admeses que hagen superat la fase d'oposició.  
A) Oposició (60 %)  
B) Concurs (40 %)  
8.2. Desenvolupament de la fase d'oposició.  
La fase d'oposició consistirà en dues proves obligatòries, i la primera serà eliminatòria en relació amb la segona.  
1a prova. Consistirà en la realització d'un examen tipus test del temari indicat en l'annex I (20 % de la nota final).  
Per cada dues preguntes incorrectes, se'n descomptarà una correcta.  
Duració màxima: 1 hora.  
La puntuació sobre la qual es realitza la valoració d'aquesta prova és 10 i s'haurà d'obtindre una puntuació mínima de 6 per a poder entendre la superació d'aquesta prova. Aquesta prova tindrà un valor d'un 20 % sobre la nota final de la fase d'oposició.  
2a prova. Exercici teoricopràctic. (40 % de la nota final).  
Les persones que, segons el que està indicat en el paràgraf anterior, hagen obtingut la puntuació mínima de 6, seran convocades per a la realització de la segona prova, la qual consistirà en un examen teoricopràctic relacionat amb l'exercici pràctic de les funcions, tasques i comeses corresponents al lloc de treball.  
En aquesta fase es valorarà l'adequació teòrica i pràctica corresponent al lloc en funció dels seus coneixements per a l'exercici de les funcions pròpies del lloc de treball, d'acord amb la descripció d'aquest detallada en l'annex I.  
La duració de la prova serà determinada per l'òrgan tècnic de selecció i es comunicarà a les persones aspirants amb caràcter previ, el mateix dia en què es publique el llistat definitiu de persones admeses. Aquesta comunicació es realitzarà a través del portal ocupacio.lesarts.com.  
La puntuació sobre la qual es realitza la valoració d'aquesta prova és 10, i s'haurà d'haver obtingut una puntuació mínima de 6 per a poder entendre la superació d'aquesta prova. Aquesta prova tindrà un valor d'un 40 % sobre la nota final de la fase d'oposició.  
8.3. Fase de concurs.  
Sols podran participar en la fase de concurs les persones admeses que hagen superat la fase d'oposició, de conformitat amb el que estableix aquesta convocatòria. Se'ls concedirà un termini de 7 dies naturals a comptar a partir de l'endemà de la publicació del llistat definitiu de la segona prova d'oposició, per tal que presenten obligatòriament, a través del mateix mitjà utilitzat per a la inscripció (https://ocupacio.lesarts.com/), el formulari d'autobaremació que es posarà a la seua disposició en la web a partir d'eixe moment, emplenat segons els criteris i instruccions que es detallen en l'annex III. Així mateix, i dins del mateix termini, hauran de presentar obligatòriament tota la documentació acreditativa dels mèrits al·legats en el currículum. Sols es valoraran els mèrits al·legats en el currículum i obtinguts o computats fins a la data de finalització del termini de presentació de les sol·licituds. La puntuació de l'autobaremació sols es podrà modificar a la baixa en el procés de valoració dels candidats i candidates.  
La forma d'acreditació dels mèrits es farà com s'indica en l'annex III.  
La puntuació sobre la qual es realitza la valoració de mèrits és de 4, la qual es correspon amb el 40 % de la nota final.  
  
9. Desenvolupament de les proves  
9.1. Les persones admeses, d'acord amb el que s'indica en l'apartat 8.2 seran convocades per a la realització de la prova d'oposició en el lloc, data i hora que s'establisca en el moment de l'aprovació i publicació del llistat definitiu de persones admeses a la realització de les proves.  
9.2. Les persones aspirants es consideraran decaigudes en el seu dret quan es personen en els llocs de celebració fora de l'horari en què hagueren sigut citades o per inassistència a les proves, encara que es dega a causes justificades.  
9.3. Les persones aspirants hauran d'observar en tot moment les instruccions dels membres de l'òrgan tècnic de selecció o del personal ajudant o assessor durant la celebració de les proves, per tal que aquestes es duguen a terme adequadament. Qualsevol alteració en el desenvolupament normal de les proves per part d'una persona aspirant, quedarà reflectida en l'acta corresponent, i aquesta/es persona/es aspirant/s podrà/podran continuar la realització de l'exercici amb caràcter condicional mentre que l'òrgan tècnic de selecció resolga sobre l'incident.  
9.10. Abans de l'inici de la prova i sempre que s'estime convenient durant la seua realització, els membres de l'òrgan tècnic de selecció, el personal ajudant o assessor comprovaran la identitat de les persones admeses mitjançant la presentació del DNI, NIE, passaport o permís de conduir emés a Espanya, i no seran vàlides a l'efecte les fotocòpies compulsades d'aquests documents.  
  
10. Publicitat de resultats  
10.1. La relació de persones que s'incloga en cada publicació es farà amb indicació de nom, cognoms i document d'identitat anonimitzat.  
  
10.2. Del resultat de cada prova de la fase d'oposició, l'òrgan tècnic de selecció elevarà proposta, resultat provisional i puntuació, a la direcció general de Les Arts per tal que emeta la resolució corresponent i publicació. Aquesta resolució es publicarà en la web de Les Arts.  
  
Les persones aspirants disposaran d'un termini màxim de 5 dies naturals a comptar a partir de l'endemà de la publicació, per a realitzar les al·legacions que estimen pertinents.  
Transcorregut el termini, i revisades les al·legacions per l'òrgan tècnic de selecció, es procedirà a la publicació per part de la direcció de Les Arts dels resultats definitius per ordre de puntuació, prèvia proposta elevada per l'òrgan tècnic de selecció.  
S'entendrà que han superat la prova que corresponga únicament les persones aspirants que hagen sigut admeses i hagen obtingut la puntuació mínima exigida en cada exercici de la fase d'oposició. Les persones aspirants que no superen la fase d'oposició quedaran excloses del procés selectiu, de conformitat amb el que estableix aquesta convocatòria.  
  
10.3. Finalitzada la fase d'oposició, les persones incloses en el llistat definitiu que hagen superat la segona prova amb la puntuació mínima exigida, i d'acord amb el que estableix l'apartat 8.3, presentaran a través de la web https://ocupacio.lesarts.com/ el formulari d'autobaremació emplenat segons els criteris de l'annex III i documentació acreditativa d'aquests, en el termini màxim de 7 dies naturals a partir de l'endemà de la publicació.  
10.4. Comprovada la baremació dels mèrits per l'òrgan tècnic de selecció, la direcció de Les Arts publicarà en la pàgina web referenciada en l'apartat anterior els llistats provisionals d'aspirants amb la puntuació obtinguda en la fase de concurs, desglossada en els distints apartats del barem, i es concedirà un termini de 5 dies naturals a comptar des de la publicació per tal que formulen les reclamacions que estimen pertinents pel que fa a la baremació de mèrits i d'acord amb el que estableix l'apartat 8.3.  
10.5. Vistes les possibles reclamacions, l'òrgan tècnic de selecció elevarà a la direcció general de Les Arts el llistat definitiu amb la puntuació obtinguda en la fase de concurs per a publicar-lo en la web.  
  
11. Resultat final i formalització del contracte  
11.1. La puntuació final del concurs oposició s'obtindrà sumant la puntuació obtinguda en ambdues fases.  
11.2. Es configurarà un llistat, ordenat per puntuació de major a menor, i es considerarà la persona seleccionada per a ocupar el lloc objecte de les bases d'aquesta convocatòria, la persona que haja obtingut la puntuació més alta de la suma d'ambdues fases.  
11.3. En cas d'empat, es dirimirà de la manera següent:  
- Primera: la puntuació més alta obtinguda en la fase d'oposició, de la suma d'ambdues parts.  
- Segona: la puntuació més alta obtinguda en la segona prova de la fase d'oposició.  
- Tercera: la puntuació més alta obtinguda en els distints apartats del barem de concurs, pel mateix ordre en què estan relacionats.  
- Quarta: en favor de la persona amb diversitat funcional.  
- Cinquena: en favor de la persona que tinga acreditat un percentatge més alt de discapacitat.  
- Sisena: si l'empat fora entre persones de diferent sexe, en favor del sexe menys representat dins del departament a la qual pertany el lloc convocat.  
- Setena: per últim, en cas de persistir, per ordre alfabètic del primer cognom de les persones aspirants empatades, i aquest ordre s'iniciarà per la lletra «F», d'acord amb el resultat del sorteig celebrat el dia 7 de gener de 2019 (DOGV 8473, 28.01.2019) o posterior que el substituïsca.  
11.4. La convocatòria podrà declarar-se deserta en el cas que cap persona candidata supere aquest procés selectiu, de conformitat amb el que s'exposa en aquestes bases.  
11.5. Finalitzat el procés selectiu, prèvia comprovació del compliment per part de la persona candidata que haja resultat en la primera posició dels requisits del lloc, d'acord amb el que es preveu en aquesta convocatòria, es procedirà a la formalització de la contractació indefinida, amb un període de prova de 3 mesos, a partir de la data que determine la direcció de Les Arts, que, en qualsevol cas, no serà inferior a 30 dies naturals a comptar des de la finalització del termini de presentació de sol·licituds de revisió respecte al resultat final de la convocatòria.  
  
11.6. La relació definitiva amb proposta de formalització del contracte com a personal indefinit serà publicada en el Diari Oficial de la Generalitat Valenciana per la direcció de Les Arts, per ordre de puntuació total.  
11.7. Previ a la formalització del contracte, de conformitat amb l'apartat 11.5, la persona seleccionada serà requerida per a aportar la següent documentació original per a confrontar-la:  
- DNI o NIE.  
- Títol acadèmic exigit en la convocatòria o certificat acadèmic que acredite haver realitzat els estudis exigits. En el cas de titulacions obtingudes en l'estranger fotocòpia compulsada de la credencial que acredite l'homologació que corresponga.  
- Certificat mèdic acreditatiu de posseir la capacitat física i psíquica necessària per a la realització de les funcions del lloc corresponent.  
  
11.8. En cas de no presentar, tret de casos de força major, la documentació establida o si d'aquesta es deduïra que manca algun dels requisits exigits, no es podrà contractar aquesta persona com a personal indefinit, sense perjuí de la responsabilitat en què poguera haver incorregut per falsedat en la seua sol·licitud de participació.  
11.9. Durant el període de prova establit en l'apartat 11.5 seran objecte d'avaluació i qualificació pel que fa a l'exercici de les funcions del lloc i en relació amb les aptituds i comportaments professionals que el lloc requereix. Les situacions d'incapacitat temporal, o suspensions per naixement i cura de fills/filles, interromprà el còmput d'aquest. Queden exemptes del període de prova les persones treballadores que ja hagen realitzat les mateixes funcions amb anterioritat, sota qualsevol modalitat de contractació.  
  
12. Borsa d'ocupació resultant  
12.1. Finalitzat el procés selectiu, es constituirà una borsa d'ocupació temporal per a cobrir les necessitats de contractació temporal per lloc convocat. Aquesta borsa substituirà qualsevol borsa anterior a la mateixa categoria o grup professional existent. El règim de constitució i funcionament d'aquesta borsa s'ajustarà al que disposa la Resolució de 31 de juliol de 2018, del conseller d'Hisenda i Model Econòmic, per la qual es dicten instruccions i es disposa la publicació del III Acord de la Comissió de Diàleg Social del Sector Públic Instrumental de la Generalitat relatiu a criteris generals d'aplicació a la constitució i funcionament de les borses d'ocupació temporal en el sector públic instrumental de la Generalitat.  
12.2. Formarà part de la borsa el personal que haja participat en les proves selectives d'accés, haja superat la primera i segona prova eliminatòria d'oposició, d'acord amb el que s'indica en els apartats anteriors, segons l'ordre de prioritat que s'obtinga per la puntuació total aconseguida, per la suma obtinguda en les distintes fases del procés selectiu.  
  
12.3. La vigència d'aquesta borsa començarà a comptar a partir de la publicació en el Diari Oficial de la Generalitat Valenciana de la constitució de la borsa d'ocupació, i tindrà caràcter indefinit fins a la constitució de nova borsa.  
12.4. La borsa d'ocupació creada a l'efecte servirà per a cobrir temporalment els llocs objecte d'aquesta convocatòria, per a cobrir necessitats temporals per acumulació de tasques, per a la substitució transitòria de la persona que resulte titular, en el supòsit que durant la vigència de la borsa es produïsca l'extinció del contracte per la persona que haja resultat seleccionada, o per qualsevol altra de les causes establides en el Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors.  
  
12.5. En allò no previst en aquest apartat, serà d'aplicació el que estableix la Resolució de 31 de juliol de 2018, pel que fa a la situació de les persones que integren la borsa, les renúncies a la citació i baixa automàtica.  
  
13. Tractament de dades personals  
D'acord amb el que estableix el Reglament (UE) 2016/679 del Parlament Europeu i del Consell, de 27 d'abril de 2016, i la Llei orgànica 3/2018, de 5 de desembre, de protecció de dades personals i garantia dels drets digitals, us comuniquem que les dades facilitades a través d'aquesta sol·licitud d'ocupació seran incorporades a un fitxer denominat nòmines, personal i recursos humans titularitat de Palau de les Arts Reina Sofía, Fundació de la Comunitat Valenciana, a fi de formar part en els processos de selecció de personal que realitze l'entitat. Les dades es conservaran durant el període de temps que es requerisca per al procés de selecció i no seran cedides tret d'obligació legal.  
  
Aquestes dades seran utilitzades amb l'única finalitat de fer-vos participar en els processos de selecció de personal realitzats per Palau de les Arts Reina Sofía, Fundació de la Comunitat Valenciana.  
En cas de produir-se alguna modificació en les vostres dades, us preguem que ens ho comuniqueu degudament.  
Així mateix, us informem que en qualsevol moment podeu exercir els vostres drets d'accés, rectificació, supressió, portabilitat, limitació o oposició al tractament de les vostres dades, així com de retirar el consentiment prestat o de formular reclamacions davant de l'autoritat de control. Aquestes accions podran exercir-se enviant la sol·licitud per correu electrònic a hltv@rndtwfw.zmn o per correu postal a l'avinguda del Professor López Piñero (Historiador de la Medicina) 1, 46501 València.  
  
València, 1 d'octubre de 2021.- El director general: José C. Monforte Albalat.  
  
  
Annex I  
Llocs de la convocatòria, requisits   
d'accés i descripció de funcions  
  
 Codi lloc Denominació Grup. Prof. I nivell  
1 2005 Tècnic/a superior de RH IIIB-14  
  
  
  
Lloc: Tècnic/a superior de RH  
  
Missió: Elaborar, integrar, col·laborar i gestionar les tasques d'administració i gestió dels recursos humans amb la supervisió i directrius marcades per la Cap de gestió de persones. Totes aquelles tasques relacionades amb el seu grup professional que li siguen encomanades pel seu superior.  
  
Titulació exigida per a l'accés: Formació corresponent al nivell 2 del MECES o nivell 6 de l'EQF, en Recursos Humans o equivalent corresponent amb un títol de Grau o Diplomatura que l'habilite per a exercir les funcions del lloc.  
  
Titulacions considerades equivalents\*:  
- Grau en Relacions Laborals i Recursos Humans  
- Diplomatura en Relacions Laborals.  
- Títol de Graduat Social.   
  
Funcions i tasques concretes del lloc:  
Funció 1: Realitzar la gestió administrativa de personal  
Tasques adscrites:  
- Elaborar i controlar els contractes laborals i els possibles tipus a aplicar en cada cas (noves altes, renovacions, cartes de preavís, finiments, etc.-) del personal.  
- Tramitació dels moviments d'afiliació d'altes i baixes en la Seguretat Social.  
- Comunicació de la contractació en línia a través de l'aplicació Hcglmsr@.  
- Confecció i gestió de les nòmines de personal: càlcul de nòmines, generació d'acomptes i preparació de pagaments.  
- Calcular i elaborar l'IRPF del personal.  
- Comunicació de certificats utilitzant l'aplicació Cikinizk@4.  
- Elaboració de cartes i finiments de finalització de contractes.  
- Elaboració de cartes de mobilitat funcional, concessió d'excedències, permisos, acords individuals, etc.  
- Vetlar per l'aplicació correcta del conveni col·lectiu i de la normativa laboral, impostos i Seguretat Social.  
- Gestió del pagament de beques de l'alumnat del Centre; control i seguiment.  
  
Funció 2: Gestionar la presentació en termini de les obligacions en matèria laboral i requerides per organismes públics.  
Tasques adscrites:  
- Elaboració, control i seguiment de la presentació dels impostos (IRPF i IRNR): models 111, 190, 216 i 296.  
- Elaboració, control i seguiment de la presentació de la liquidació de la Seguretat Social mensual de Les Arts, i liquidacions complementàries.  
- Remissió dels certificats de retencions i ingressos a compte de l'IRPF.  
- Seguiment i control dels comptes comptables de nòmina.  
- Coordinació amb el departament de Finances en la conciliació dels comptes comptables.  
- Elaboració d'informes i/o estudis econòmics de despeses de personal que siguen requerits.  
- Control del funcionament correcte de l'eina de gestió de nòmines.  
  
- Atenció en termini a les enquestes d'INE.  
  
Funció 3: Gestionar els temps  
Tasques adscrites:  
- Gestió de justificants d'absentismes del personal.  
- Dur a terme un seguiment del sistema de control de presència, absentisme i l'elaboració d'informes.  
- Supervisió, seguiment i control dels horaris: hores realitzades, hores justificades, absències retribuïdes, no retribuïdes, hores pendents de realitzar, hores sindicals, excessos, expedients de compensació, etc.  
  
- Tramitació dels comunicats de baixa d'incapacitat, certificats de maternitat i paternitat en la Seguretat Social.  
- Tramitació de comunicats a través de l'aplicació Yczj@.  
  
Funció 4: Mantindre les bases de dades i documentació  
Tasques adscrites:  
- Manteniment de la base de dades (SAP) i expedients del personal.  
- Recollida, conservació, actualització i tractament de la informació referent al personal.  
- Arxiu de la documentació del departament.  
Funció 5: Donar suport en les polítiques de desenvolupament de personal  
Tasques adscrites:  
- Col·laboració i suport a la Cap de Gestió de Persones en la posada en marxa, gestió i control de les polítiques de recursos humans: detecció de necessitats de formació, avaluació de la realització de tasques, motivació, comunicació, etc.).  
- Col·laboració i suport a la Cap de Gestió de Persones en la preparació i desenvolupament de processos selectius d'ofertes d'ocupació pública i borses de treball temporal. Reclutament, selecció, acollida i promoció dels RH.  
Altres tasques:  
- Atenció de les diverses necessitats i consultes del personal de la Fundació.  
- Execució de qualsevol tasca en l'àmbit d'actuació del lloc encomanada per un superior.  
- Assistència a les reunions a les quals siga convocat per un superior.  
  
Coneixements tècnics requerits:  
- Dret del treball i Seguretat Social i impostos sobre la renda de les persones físiques.  
- Paquet Office (nivell intermedi-alt), internet i correu electrònic.  
- Coneixement dels programes i pàgines web de gestió laboral (contrat@, fjqbijmads@x, Sistema Red, SILTRA, Delt@, etc.)  
Competències requerides:  
- Capacitat d'organització i control.  
- Capacitat d'anàlisi i raonament.  
- Adaptació al canvi.  
- Capacitat de comunicació i treball en equip.  
- Empatia.   
  
\* Sols s'admetrà l'accés a través d'alguna de les titulacions indicades.  
  
  
Annex II  
Temari  
  
LABORAL  
1. Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors.  
2. Reial decret legislatiu 5/2000, de 4 d'agost, pel qual s'aprova el text refós de la Llei sobre infraccions i sancions en l'ordre social (capítol II i capítol III).  
3. Ordre de 27 de desembre de 1994 per la qual s'aprova el model de rebut individual de salaris.  
4. Reial decret 902/2020, de 13 d'octubre, d'igualtat retributiva entre dones i homes.  
5. Llei orgànica 3/2007, de 22 de març, per a la igualtat efectiva de dones i homes.  
6. Llei 10/2021, de 9 de juliol, de treball a distància.  
7. Reial decret 1659/1998, de 24 de juliol, pel qual es desenvolupa l'article 8, apartat 5, de la Llei de l'Estatut dels Treballadors en matèria d'informació al treballador sobre els elements essencials del contracte de treball.  
8. Reial decret 2720/1998, de 18 de desembre, pel qual es desenvolupa l'article 15 de l'Estatut dels Treballadors en matèria de contractes de duració determinada.  
9. Reial decret 1435/1985, d'1 d'agost, pel qual es regula la relació laboral especial dels artistes en espectacles públics.  
  
SEGURETAT SOCIAL  
10. Reial decret legislatiu 8/2015, de 30 d'octubre, pel qual s'aprova el text refós de la Llei general de la Seguretat Social:  
a) Títol I  
i. Capítol I a III  
b) Títol II  
i. Capítols I a XII  
ii. Capítol XVII  
11. Reial decret 84/1996, de 26 de gener, pel qual s'aprova el Reglament general sobre inscripció d'empreses i afiliació, altes, baixes i variacions de dades de treballadors en la Seguretat Social:  
a) Capítol III  
b) Capítol IV  
c) Capítol V  
d) Capítol VI:  
i. Articles 38 i 39  
ii. Articles 41 i 42  
e) Capítol III  
12. Reial decret 2064/1995, de 22 de desembre, pel qual s'aprova el Reglament general sobre cotització i liquidació d'altres drets de la Seguretat Social:  
a) Capítol II  
i. Secció 1a a 2a  
ii. Secció 9a i 10a  
b) Disposició addicional primera  
13. Reial decret 1415/2004, d'11 de juny, pel qual s'aprova el Reglament general de recaptació de la Seguretat Social.  
a) Títol II  
i. Capítol I  
ii. Capítol II  
b) Títol III  
i. Capítol I  
14. Decret 1646/1972, de 23 de juny, per a l'aplicació de la Llei 24/1972, de 21 de juny, en matèria de prestacions del règim general de la Seguretat Social (articles 13, 14 i 15).  
15. Decret 3158/1966, de 23 de desembre, pel qual s'aprova el Reglament general que determina la quantitat de les prestacions econòmiques del Règim general de la Seguretat Social i condicions per al dret a aquestes (capítol II).  
16. Ordre ESS/1187/2015, de 15 de juny, per la qual es desenvolupa el Reial decret 625/2014, de 18 de juliol, pel qual es regulen determinats aspectes de la gestió i control dels processos d'incapacitat temporal en els primers tres-cents seixanta-cinc dies de la seua duració.  
17. Llei 11/2020, de 30 de desembre, de pressupostos generals de l'Estat per a l'any 2021:  
a) Títol VIII  
i. Article 119.  
1. Apartat un a dos.  
2. Apartat quinze.  
  
SECTOR PÚBLIC INSTRUMENTAL  
18. Resolució de 15 de maig de 2018, del conseller d'Hisenda i Model Econòmic, per la qual es dicten instruccions i es disposa la publicació del II Acord de la Comissió de Diàleg Social del Sector Públic Instrumental de la Generalitat en matèria de criteris generals d'aplicació a les ofertes d'ocupació pública i les seues convocatòries en el sector públic instrumental de la Generalitat.  
19. Resolució de 31 de juliol de 2018, del conseller d'Hisenda i Model Econòmic, per la qual es dicten instruccions i es disposa la publicació del III Acord de la Comissió de Diàleg Social del Sector Públic Instrumental de la Generalitat relatiu a criteris generals d'aplicació a la constitució i funcionament de les borses d'ocupació temporal en el sector públic instrumental de la Generalitat.  
20. Resolució de 22 d'abril de 2021, del conseller d'Hisenda i Model Econòmic, per la qual es dicten instruccions i es disposa la publicació del V Acord de la Comissió de Diàleg Social del Sector Públic Instrumental de la Generalitat, relatiu a teletreball.  
21. Llei 4/2020, de 30 de desembre, de pressupostos de la Generalitat per a l'exercici 2021 (títol III, capítols I i II, i disposició addicional vint-i-unena).  
22. Llei 4/2021, de 16 d'abril, de la funció pública valenciana (article 3).  
23. Decret 24/1997, d'11 de febrer, del Govern valencià, sobre indemnitzacions per raó del servei i gratificacions per serveis extraordinaris.  
24. Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional (capítol III).  
25. Llei 53/1984, de 26 de desembre, d'incompatibilitats del personal al servei de les administracions públiques.  
  
IMPOST SOBRE LA RENDA  
26. Llei 35/2006, de 28 de novembre, de l'impost sobre la renda de les persones físiques i de modificació parcial de les lleis dels impostos sobre societats, sobre la renda de no residents i sobre el patrimoni:  
  
a) Títol I:  
a. Capítol I  
b. Capítol II  
b) Títol III:  
a. Capítol II, Secció 1a  
b. Capítol III, secció 4a (article 42, 43)  
c) Títol IV:  
a. Capítol II  
d) Títol V  
e) Títol VI:  
a. Capítol I (article 62 a 64)  
f) Títol VIII:  
a. article 81  
g) Títol X:  
a. Secció 4a, 5a  
h) Títol XI:  
a. Capítol I, Capítol II (article 99, 101)  
27. Reial decret 439/2007, de 30 de març, pel qual s'aprova el Reglament de l'impost sobre la renda de les persones físiques i es modifica el Reglament de plans i fons de pensions, aprovat pel Reial decret 304/2004, de 20 de febrer:  
a) Títol I:  
i. Capítol I (article 1 a 3)  
b) Títol II:  
i. Capítol II: Secció 1a  
ii. Capítol III: article 44, 45, 46, 48  
c) Títol III  
d) Títol V  
e) Títol VI:  
i. Capítol I (article 61)  
ii. Capítol III  
f) Títol VII  
i. Capítol I  
ii. Capítol II: Secció 1a  
iii. Capítol IV  
g) Títol VIII  
i. Capítol I  
28. Resolució de 3 de gener de 2011, del departament de gestió tributària de l'Agència estatal d'administració tributària, per la qual s'aprova el model 145, de comunicació de dades del perceptor de rendes del treball al seu pagador o de la variació de les dades prèviament comunicades.  
  
  
Annex III  
Barem del concurs  
  
La puntuació en la fase de concurs de mèrits serà d'un màxim de 4 punts, cosa que constitueix el 40 % de la nota final d'accés al lloc, i es distribueix de la següent manera i amb les següents condicions:  
  
LLOC: TÈCNIC/A SUPERIOR DE RH  
Mèrits formatius 10 %  
  
Mèrit Puntuació  
Titulació acadèmica  
 Estar en possessió d'una titulació superior a l'exigida de Grau de Ciències del Treball, Relacions Laborals i Recursos Humans; o màster en Gestió Laboral; o màster en Recursos Humans. 0,25  
Cursos de formació i perfeccionament (1): Puntuació màxima 0,25 punts. Cursos específics relacionats amb les funcions pròpies del lloc d'una duració mínima de 8 hores lectives. Per curs acreditat se sumarà la puntuació que es detalla a continuació, i la puntuació màxima que es pot obtindre de la suma de tots els cursos serà d'un total d'0,25 punts. Els cursos d'idiomes no són puntuables.  
  
 Curs entre 8 h i 15 h 0,05  
 Curs entre 16 h i 40 h 0,10  
 Curs entre 41 h i 80 h 0,15  
 Curs entre 81 h i 160 h 0,20  
 Curs de més de 160 h 0,25  
Idiomes (2). Puntuació màxima 1,5 punts   
Valencià Certificat de nivell A1 (inicial) 0,05  
 Certificat de nivell A2 (bàsic) 0,10  
 Certificat de nivell B1 (elemental) 0,15  
 Certificat de nivell B2 (intermedi) 0,20  
 Certificat de nivell C1 (suficiència) 0,25  
 Certificat de nivell C2 (superior) 0,30  
   
Anglés Certificat de nivell A1 0,02  
 Certificat de nivell A2 0,05  
 Certificat de nivell B1 0,10  
 Certificat de nivell B2 0,15  
 Certificat de nivell C1 o superior 0,20  
  
   
  
Mèrits professionals (experiència) 30 %  
  
Mérito Puntuación  
Tiempo de servicio efectivo prestado en puestos iguales o similares (3)  
Puntuación máxima 2,5 puntos  
 Por cada mes completo trabajado en puestos iguales o equivalentes en una entidad del sector público instrumental. 0,10  
 Por cada mes completo trabajado en puestos iguales o equivalentes en otras entidades (empresas privadas o públicas diferentes al sector público instrumental) 0,05  
Prácticas no laborales (4)  
Puntuación máxima 0,5 puntos  
 Realización de prácticas no remuneradas como Técnico de RRHH con una duración igual o superior a 180 horas. 0,50  
  
   
  
Criteris i instruccions a tindre en compte per a la baremació  
(1) L'acreditació de la realització de cursos es farà mitjançant la presentació del diploma o certificat de l'entitat que l'ha impartit, on s'indique el nombre d'hores lectives. En cas contrari, no es tindrà en consideració el curs que es pretenga puntuar.  
(2) L'acreditació del nivell d'idioma valencià serà mitjançant la presentació dels certificats expedits per la Junta Qualificadora de Coneixements de Valencià o organisme homologat per aquesta. Es consideraran aquests certificats o els equivalents que es puguen generar en futures normatives.  
L'acreditació de l'idioma anglés es farà mitjançant l'aportació de títols, diplomes i certificats expedits per les escoles oficials d'idiomes, per les universitats espanyoles que seguisquen el model d'acreditació d'exàmens de l'Associació de Centres de Llengües d'Educació Superior (ACLES), així com tots aquells reflectits a l'annex del Decret 61/2013, de 17 de maig, del Consell, pel qual s'estableix un sistema de reconeixement de la competència en llengües estrangeres, tenint en compte les seues modificacions posteriors per ordre de la conselleria competent en matèria d'educació.  
En cas de presentar certificat en diversos nivells d'un mateix idioma, només puntuarà el nivell més alt acreditat.  
(3) L'acreditació del temps efectiu treballat es realitzarà:  
- Amb l'aportació del certificat de vida laboral expedit per la Tresoreria general de la Seguretat Social.  
- Aportació del certificat d'empresa o contracte/s de treball que contemple el temps treballat, la categoria o grup professional i una descripció de les funcions realitzades.  
- Per al supòsit de professionals i autònoms, llicència fiscal o IAE on s'acrediten els epígrafs corresponents al grup professional del lloc convocat, així com certificat o vida laboral que acredite haver cotitzat a la Seguretat Social durant tot el temps que s'al·legue.  
  
Quan procedisca, i en substitució dels documents esmentats, s'aportarà certificat oficial que acredite haver cotitzat en el Règim especial o en la Mutualitat corresponent.  
(4) L'acreditació de les pràctiques es realitzarà mitjançant el certificat de la institució formativa reglada corresponent que indique clarament el nombre d'hores realitzades o bé certificat de l'empresa on es van realitzar o document oficial i formal que les acredite.